ക്യാബിനറ്റ് തീരുമാനത്തിന് കാതോര്ത്ത് വെഞ്ഞാറമൂട് ഓവര്ബ്രിഡ്ജ് നിര്മ്മാണം വെഞ്ഞാറമൂട്: വെഞ്ഞാറമൂട്ടിലെ ഗതാഗതക്കുരുക്കിന് പരിഹാരമായ ഓവര്ബ്രിഡ്ജ് നിര്മ്മാണം നീളുന്നതിനാല് യാത്രക്കാര് ബുദ്ധിമുട്ടില്. ടെന്ഡര് നടപടിയൊക്കെ കഴിഞ്ഞിട്ടും സാങ്കേതിക കാരണങ്ങളാല് മന്ത്രിസഭാ തീരുമാനത്തിന് കാത്തിരിക്കുകയാണ് ഓവര്ബ്രിഡ്ജ് നിര്മ്മാണം. കൊട്ടാരക്കര മുതല് തിരുവനന്തപുരം വരെയുള്ള സംസ്ഥാന പാതയില് ഏറ്റവും തിരക്കേറിയ ജംഗ്ഷനുകളില് ഒന്നാണ് വെഞ്ഞാറമൂട്. ആംബുലന്സ് ഉള്പ്പെടെയുള്ളവ മണിക്കൂറുകളോളം ഇവിടെ കുടുങ്ങിക്കിടക്കുന്നത് പതിവാണ്. വെഞ്ഞാറമൂട്ടിലെ ഗതാഗതക്കുരുക്കിന് ശാശ്വത പരിഹാരമായി ഡി.കെ. മുരളി എം.എല്.എയാണ് ഓവര്ബ്രിഡ്ജ് എന്ന ആശയം മുന്നോട്ടുവച്ചത്. എം.എല്.എയുടെ ശുപാര്ശ പരിഗണിച്ച് 2018 ജൂണ് 18ന് പൊതുമരാമത്ത് മന്ത്രി ജി. സുധാകരന്റെ അദ്ധ്യക്ഷതയില് ബന്ധപ്പെട്ട ഉദ്യോഗസ്ഥരുടെ യോഗം ചേരുകയും സാദ്ധ്യതാപഠനം നടത്താന് തീരുമാനിക്കുകയും ചെയ്തു. തുടര്ന്ന് സാദ്ധ്യതാപഠനം നടത്തി പദ്ധതി പ്രായോഗ്യകമാണെന്ന് റിപ്പോര്ട്ട് സമര്പ്പിച്ചു. ആഗസ്റ്റ് 19ന് ചേര്ന്ന കിഫ്ബി എക്സിക്യുട്ടീവ് കമ്മിറ്റിയാണ് ഓവര്ബ്രിഡ്ജ് നിര്മാണം അംഗീകരിച്ചത്. ഓവര്ബ്രിഡ്ജ് നിര്മ്മാണത്തിന് അനുവദിച്ചത് 25.03 കോടി രൂപ പ്ലാന് 30 മീറ്റര് ഉയരമുള്ള 9 സ്പാനുകളും 6 മീറ്റര് ഉയരമുള്ള 10 സ്പാനുകളും ഓവര്ബ്രിഡ്ജിനുണ്ടാകും. 337 മീറ്റര് നീളവും 11.50 മീറ്റര് വീതിയുമാണുള്ളത്. തിരുവനന്തപുരം ഭാഗത്ത് 56.7 മീറ്ററും കൊട്ടാരക്കര ഭാഗത്ത് 52 മീറ്റര് അപ്രോച്ച് റോഡും നിര്മ്മിക്കും. ഇതിന് പുറമേ ഇരുവശത്തേക്കും സര്വീസ് റോഡും. കെ.എസ്.ഇ.ബി, ബി.എസ്.എന്.എല്, വാട്ടര് അതോറിട്ടി തുടങ്ങിയവയുടെ സേവനങ്ങള്ക്കാവശ്യമായ അണ്ടര് ഗ്രൗണ്ട് സംവിധാനങ്ങളും ഉള്പ്പെടുത്തും. ബൈപ്പാസില് നിന്ന് ഓവര്ബ്രിഡ്ജിലേക്ക് കഴിഞ്ഞ ഗവണ്മെന്റിന്റെ കാലത്താണ് വെഞ്ഞാറമൂട് ബൈപ്പാസിന്റെ നിര്ദ്ദേശം കിഫ്ബിയില് ഉള്പ്പെടുത്തി ബഡ്ജറ്റില് വന്നത്. തുടര്ന്ന് ബൈപ്പാസിന്റെ കാലതാമസവും സൗജന്യമായി സ്ഥലം നല്കാമെന്ന പഞ്ചായത്തിന്റെ ലംഘനവും വന്നപ്പോഴാണ് ഡി.കെ. മുരളി എം.എല്.എയുടെ നേതൃത്വത്തില് ഓവര്ബ്രിഡ്ജിന്റെ നിര്ദ്ദേശം മുന്നോട്ട് വയ്ക്കുന്നത്. തുടര്ന്ന് അന്നത്തെ ധനകാര്യ മന്ത്രിയും, പൊതുമരാമത്ത് വകുപ്പ് മന്ത്രിയും താത്പര്യമെടുത്ത് അടുത്ത വര്ഷത്തെ ബഡ്ജറ്റ് പ്രസംഗത്തില് ഓവര്ബ്രിഡ്ജിലേക്ക് ഈ പ്രോജക്ടിനെ മാറ്റുമെന്ന് പ്രഖ്യാപിച്ചു. തുടര്ന്ന് ഓവര്ബ്രിഡ്ജിന്റെ ഡിസൈനും, എസ്റ്റിമേറ്റും പി.ഡബ്യു.ഡി തയ്യാറാക്കി. കിഫ്ബിയില് നിന്ന് അംഗീകാരം ലഭിച്ചു. തുടര്ന്ന് എ.എസ്, ടി.എസ് എന്നിവയ്ക്ക് ശേഷം ടെന്ഡര് നടപടികളിലേക്ക് പോയി. എസ്.ഇ.ആര്.എം.എസ് എന്ന കണ്സ്ട്രക്ഷന് കമ്ബനി ടെന്ഡര് എടുത്തു. എന്നാല് അവര് എസ്റ്റിമേറ്റ് തുകയുടെ 19 ശതമാനം കൂട്ടിയാണ് ടെന്ഡര് വിളിച്ചത്. നിയമപ്രകാരം ഇത്രയും മുകളില് ടെന്ഡര് തുക വന്നാല് ക്യാബിനറ്റ് അംഗീകരിക്കണം. പുതിയ ഗവണ്മെന്റ് വന്നപ്പോള് മന്ത്രിയുടെ ശ്രദ്ധയില് എം.എല്.എ ഇതെല്ലാം കൊണ്ടുവന്നു. ക്യാബിനറ്റ് അംഗീകാരം ലഭിച്ചാല് ഉടന് ഓവര്ബ്രിഡ്ജ് നിര്മ്മാണം ആരംഭിക്കും. ഡി.കെ. മുരളി എം.എല്.എ